
REFERAT

Propunere de aprobare a acordării titlului de Cetăţean de Onoare 
al Municipiului Timişoara domnului MIHAIL ŞORA
 în atenţia Comisiei pentru cultură, ştiinţă, învăţământ, sănătate, protecţie socială, turism, ecologie, sport şi culte şi al Comisiei pentru administraţie locală, juridică, ordine publică, drepturile omului şi probleme ale minorităţilor
Una dintre personalităţile culturale ale culturii române de astăzi, legată prin familie, formare şi identitate de Timişoara este Mihail Şora. Elev al Liceului C.D.Loga, el a evocat în zeci de interviuri, în pagina dememorilaistică, anii liceului cu personalităţile care au contribuit la definirea sa ca scriitor, filozof, om politic.

Trebuie să numim personalitatea lui Mihail Şora pornind de la acest unghi al formării sale. Numele dascălilor şi al colegilor timişoreni devin esentiale pentru acest timp al conturării personalităţii sale viitoare. În Bucureştiul în care este elevul unor mari profesori, în Parisul în care leagă prietenii de durată cu Eugen Ionescu si cu Mircea Eliade, dar si cu filozofi importanţi ai secolului XX, Mihail Şora putea afirma o personalitate egală cu a lui Cioran sau Eliade. A debutat înaintea acestora cu succes, dar s​-a întors in ţara unde, in condiţii grele, a contribuit decisiv, prin solidarizări de editor si de scriitor, la supravieţuirea valorilor culturale. 

A sprijinit personalităţile majore ale culturii române, de la Noica la Mircea Dinescu, în afirmarea proiectului lor cultural. A fost alături de toate mişcările anticeauşiste ale anilor optzeci ai secolului trecut, iar autoritatea sa a dat avant dizidenţei românesti. 
Cărţile sale de filozofie, de eseu, rămân fundamentale pentru cultura română şi europeană. După „Despre dialogul interior - Du dialogue interieur” – 1947, „Sarea pământului” – 1978, „A fi, a face, a avea” – 1985, „Eu şi tu şi el şi ea sau dialogul generalizat” – 1990, a tipărit numeroase cărţi de dialog cu mai tinerii săi prieteni.

Mihail Şora a fost membru fondator al Grupului pentru dialog social si a ocupat fotoliul de de ministru ai Învăţământului in primul guvern de după revoluţie.
Personalitate exemplară a României de azi, Mihail Şora este şi cel mai important filozof contemporan, luat drept model de cărturari importanţi ai zilelor noastre. În anii '50 şi mai ales în  anii '60 a contribuit la supravieţuirea unei culturi umaniste, stimulând atât marii scriitori marginalizaţi, cât şi direcţii culturale necesare devenirii fericite a scrisului românesc.
Propunem să se acorde domnului Mihail Şora titlul de Cetăţean de Onoare al Municipiului Timişoara. Menţionăm că această propunere de a i se acorda titlul de Cetăţean de Onoare al Municipiului Timişoara domnului Mihail Şora a fost făcută de domnul primar Gheorghe Ciuhandu, la iniţiativa domnului Cornel Ungureanu, din partea Filialei Timişoara a Uniunii Scriitorilor, iar referatul a fost întocmit de Biroul Relaţii Publice din cadrul Primăriei Municipiului Timişoara.

